## Pravilnik o tehničkim i mjeriteljskim zahtjevima za ovlašćivanje servisa za pripremu vodomjera za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu vodomjera za ovjeravanje

# DRŽAVNI ZAVOD ZA NORMIZACIJU I MJERITELJSTVO

2698

Na temelju članka 8. stavka 5.
Zakona o mjeriteljstvu (»Narodne novine«, broj 163/03), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPPREMU VODOMJERA ZA OVJERAVANJE

I. OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tje­vi za ovlašćivanje servisa za pripremu
vodomjera za hladnu vodu i vodomjera za toplu vodu (u daljnjem tekstu:
vodomjeri) za ovjeravanje.

Članak 2.

Ovlašteni servis (u daljnjem
tekstu: servis) pregledava, pop­rav­lja i ispituje vodomjere radi pripreme za
ovjeravanje, a Državni zavod za normizaciju i mjeriteljstvo (u daljnjem tekstu:
Zavod) ovjerava vodomjere.

Članak 3.

Priprema vodomjera za
ovjeravanje, u smislu ovoga pravilnika, podrazumijeva pregled i, po potrebi,
popravak vodomjera (servisiranje), pripremu vodomjera, postavljanje vodomjera
na uređaj za ispitivanje vodomjera, pripremu uređaja za ispitivanje vodomjera,
ispitivanje vodomjera, tj. provjeru mjeriteljskih zna­čaj­ki vodomjera te pisanje
izvješća o ispitivanju vodomjera.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispunjavati zahtjeve
propisane zakonom i zahtjeve koji se odnose na:

1. opremu za ispitivanje
vodomjera

2. prostoriju za ispitivanje
vodomjera

3. radnike

4. propisanu dokumentaciju.

Članak
5.

Potrebna
oprema za ispitivanje vodomjera je:

1.
uređaj za ispitivanje vodomjera (s pripadajućim kontrolnim uređajima kao što
su: manometar, termometar, mjerač protoka, vaga, mjerna posuda i sl.)

2.
manometar za mjerenje tlaka vode na ulazu u ispitnu liniju, najveće dopuštene
mjerne pogreške ± 5 %

3.
grijači koji zagrijavaju vodu do radne temperature od najmanje 60 °C (ako se
ispituju vodomjeri za toplu vodu)

4.
kontrolni termometar za mjerenje temperature zraka radnog okoliša, mjernog
područja od 0 °C do +35 °C, kojemu najmanji podjeljak pokazuje najviše 1 °C.

Članak
6.

Uređaj
za ispitivanje vodomjera mora omogućiti ispitivanje vodomjera volumetrijskom
ili gravimetrijskom metodom.

Uređaj
za ispitivanje vodomjera mora imati sljedeće mjeriteljske značajke:

1.
najveća dopuštena pogreška mjerenja obujma vode, koji pri ispitivanju proteče
kroz vodomjer, ne smije biti veća od jedne petine (1/5) najveće dopuštene
pogreške ispitivanog vodomjera

2.
najveća je dopuštena pogreška mjerenja tlaka vode ± 5 %

3.
najveća je dopuštena pogreška mjerenja pada tlaka vode ± 5 %

4.
najveća je dopuštena pogreška mjerenja temperature vode ± 1°.

Članak
7.

Uređaj
za ispitivanje vodomjera može biti automatiziran, s različitim mimohodnim
vodovima, ventilima, ograničivačima pro­toka i slično, tako da:

1.
oscilacija tlaka vode za vrijeme ispitivanja vodomjera nije veća od:

a)
5 % za protoke Qmin £ Q < Qt

b)
10 % za protoke Qt £ Q £ Qmax

2.
oscilacija protoka vode za vrijeme ispitivanja vodomjera nije veća od:

a)
2,5 % za protoke Qmin £ Q < Qt

b)
5 % za protoke Qt £ Q £ Qmax

3.
oscilacija temperature vode za vrijeme ispitivanja vodomjera nije veća od ± 5
°C

4.
temperatura vode je za vrijeme ispitivanja vodomjera u granicama:

a)
(20 ± 5) °C, za ispitivanje vodomjera za hladnu vodu

b)
(50 ± 5) °C, za ispitivanje vodomjera za toplu vodu

5.
tlak vode na ulazu u vodomjer, za vrijeme ispitivanja vodomjera, nije veći od
dopuštenoga radnog tlaka za ispitivani tip vodomjera

6.
tlak vode na izlazu iz vodomjera, za vrijeme ispitivanja vodomjera, nije manji
od 0,03 MPa (0,3 bar)

7.
omogućuje pojedinačno ispitivanje vodomjera ili ispitivanje u nizu

8. kod ispitivanja vodomjera u
nizu:

a) mogu se pokazati značajke
svakog vodomjera

b) nema međudjelovanja vodomjera

c) tlak je vode na izlazu iz
svakog vodomjera dovoljno visok kako bi se spriječio nastanak kavitacije

9. svaki ispitni krug vodomjera
može biti nedvojbeno nadziran

10. u svakome trenutku tijekom
ispitivanja vodomjera mogu­će je izmjeriti, odnosno nadzirati unutrašnji
gubitak tlaka

11. u svakome trenutku tijekom
ispitivanja vodomjera zadovoljeni su radni uvjeti koje određuje proizvođač
vodomjera koji se ispituje

12. osigurava da tijekom
ispitivanja vodomjera nema zraka u ispitnome sustavu

13. ako je mjerna posuda uređaja
za ispitivanje vodomjera podijeljena u više komora, pregradne stijenke moraju
biti dovoljno krute kako bi se osiguralo da se obujam komore ne mijenja više od
0,5 %, ovisno o tome jesu li susjedne komore pune ili prazne

14. ispitni sustav zadovoljava i
ostale tehničke zahtjeve proiz­vođača mjerila koja su uključena u ispitni
sustav uređaja za ispitivanje vodomjera.

Članak 8.

Oprema iz članka 5. točke 1., 2.
i 4. ovoga pravilnika mora biti ovjerena ili umjerena.

Članak 9.

Servis treba biti opremljen
elektroničkim računalom (PC) s mogućnošću povezivanja s bazom podataka Zavoda.

Članak 10.

Servis mora imati prostoriju za
ispitivanje vodomjera koja mora biti odvojena od prostorija za pripremu.

Prostorija
za ispitivanje vodomjera mora:

1.
biti čista, suha i dovoljno prostrana za neometano ispitivanje vodomjera

2.
biti dovoljno prostrana za smještaj potrebne opreme

3.
biti zaštićena od izravna sunčeva utjecaja

4.
mora imati namještaj za smještaj vodomjera koji se ispituju

5.
mora imati namještaj za smještaj vodomjera koji su ovjereni

6.
imati dnevnu i odgovarajuću opću i posebnu električnu rasvjetu

7.
imati mogućnost održavanja temperature radnog okoliša u granicama (20 ± 5) °C

8.
imati tako izvedena ulazna vrata da je omogućena kontrola ulaska u tu
prostoriju.

U
prostoriji za ispitivanje vodomjera i u njezinoj okolici ne smije biti izvora
potresa i vibracija koji bi mogli utjecati na točnost mjerenja.

Članak
11.

Kontrolni termometar za mjerenje
temperature zraka radnog okoliša mora biti postavljen na zid prostorije za
ispitivanje vodomjera tako da od zida bude udaljen 15 cm do 20 cm, na visini
1,5 m do 1,7 m od poda.

Članak 12.

Izvori grijanja prostorije za
ispitivanje vodomjera moraju biti najmanje 1,5 m udaljeni od opreme, tj. od
mjesta gdje se obavlja ispitivanje vodomjera i moraju omogućiti ujednačeno
zagrijava­nje prostorije za ispitivanje vodomjera.

Članak 13.

Zidovi prostorije za ispitivanje
moraju biti obloženi kera­mičkim pločicama ili obojeni masnom bojom do visine
najmanje 1,5 m od poda.

Pod
prostorije za ispitivanje mora biti obložen keramičkim pločicama, neklizajućim
podovima ili vinaz-pločicama s padom prema odvodnom otvoru za otpadnu vodu.

Na
podu prostorije za ispitivanje, oko uređaja za ispitivanje vodomjera, moraju biti
drvene rešetke ili gumene šupljikave podne prostirke, ako pri ispitivanju
vodomjera dolazi do izlijevanja vode na pod.

Članak
14.

U
prostoriji za ispitivanje može biti bilo kakav sustav opskrbe vodom, ali ako
radi više krugova ispitivanja vodomjera, ne smije biti međusobnih smetnji koje
bi bile u suprotnosti sa zahtjevima propisanim u članku 7. ovoga pravilnika i
tehničkim zahtjevima proizvođača uređaja za ispitivanje vodomjera.

Sustav
opskrbe vode mora biti takav da nema oscilacija tlaka na dovodu vode u uređaj
za ispitivanje vodomjera.

Dovod
vode u mjernu posudu uređaja za ispitivanje vodomjera mora biti takav da se
voda minimalno uzburka.

Odvod
vode mora biti takav da može istodobno prihvatiti svu količinu vode iz mjerne
posude, bez začepljivanja ili usporavanja odvođenja.

Članak
15.

Servis
mora imati najmanje dva radnika koji obavljaju poslove pripreme vodomjera za
ovjeravanje.

Radnici
iz stavka 1. ovoga članka moraju imati najmanje SSS tehničkog smjera i 3 godine
radnog iskustva na poslovima ispitivanja, proizvodnje ili servisiranja
vodomjera, ili najmanje KV tehničke struke i najmanje 4 godine radnog iskustva
na poslovima ispitivanja, proizvodnje ili servisiranja vodomjera te moraju
poznavati propise o postupcima i metodama ispitivanja vodomjera.

Članak
16.

Servis
mora imati ovu dokumentaciju:

1.
registracijski akt ili rješenje o obrtu i obrtnicu

2.
radne knjižice zaposlenih osoba

3.
propise iz područja ispitivanja i ovjeravanja vodomjera

4.
naputak proizvođača o upotrebi opreme za ispitivanje

5.
naputak o održavanju i praćenju ispravnosti opreme za ispitivanje

6.
obrasce zahtjeva za ovjeravanje vodomjera, izvješća o ispitivanju vodomjera i
dr.

7.
preslike rješenja o odobrenju tipa mjerila za vodomjere koji se ovjeravaju u
servisu

8.
popis opreme za ispitivanje s tehničkim podacima i podacima o ovjeravanju i/ili
umjeravanju i ovjernicama i/ili potvrdama o umjeravanju.

 Članak 17.

Servis tijekom svoga rada mora:

1. pripremati za ovjeravanje
vodomjere koji imaju valjano rješenje o odobrenju tipa mjerila, u skladu s
odobrenim postupkom ispitivanja vodomjera

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje vodomjera s valjanom ovjernicom ili potvrdom o umjeravanju

3.
najmanje jednom godišnje obavješćivati Zavod o obavlje­nim ovjeravanjima
odnosno umjeravanjima svoje mjerne opreme

4.
najmanje jednom godišnje sudjelovati u usporedbenim mjerenjima na zahtjev
Zavoda.

Članak
18.

Servis
mora čuvati izvješća o ispitivanju na elektroničkom mediju ili u tiskanom
obliku najmanje 3 (tri) godine nakon isteka valjanosti ovjere.

III.
PRIJELAZNE I ZAVRŠNE ODREDBE

Članak
19.

Servisu
koji ispunjava uvjete propisane ovim pravilnikom izdaje se rješenje koje važi
najdulje 3 (tri) godine od dana njegove pravomoćnosti.

Članak
20.

Danom
stupanja na snagu ovoga pravilnika prestaje važiti Pravilnik o uvjetima kojima
moraju udovoljiti potvrđeni mjeriteljski laboratoriji za ovjeravanje vodomjera
i načinu njihova rada (»Narodne novine« broj 35/01).

Članak
21.

Do
ovlaštenja servisa u smislu odredaba ovoga pravilnika, poslove ovlaštenog
servisa obavljat će pravne ili fizičke osobe koje su za poslove pripreme
vodomjera za ovjeravanje bile ovlaštene na temelju Pravilnika o uvjetima kojima
moraju udovoljiti potvrđeni mjeriteljski laboratoriji za ovjeravanje vodomjera
i načinu njihova rada (»Narodne novine« broj 35/01).

Članak
22.

Ovaj
pravilnik stupa na snagu osmoga dana od dana objave u »Narodnim novinama«.

Klasa:
011-02/04-07/10
Urbroj: 558-03/3-04-1
Zagreb, 26. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2698